นายกรัฐมนตรี พบพ่อค้า-แม่ค้า ที่ตลาดสดหนองจอก ยืนยันจะแก้ไขปัญหาความยากจนและลดความเหลื่อมล้ำในสังคม
พลเอก ประยุทธ์ จันทร์โอชา นายกรัฐมนตรี เดินทางมายังตลาดสดหนองจอกตรวจเยี่ยมและพบปะกับผู้ค้าในตลาดสด โดยกล่าวว่ารู้สึกดีใจที่ได้มาตลาดหนองจอก และขอบคุณสำหรับกำลังใจที่มีให้กัน โดนเฉพาะคำว่า "ให้ลุงตู่สู้ๆ" เพราะตนเองจะนำไปต่อสู้กับความยากจน การลดความเหลื่อมล้ำ ทั้งนี้การที่ประชาชนพอใจกับโครงการเบี้ยยังชีพผู้สูงอายุ และโครงการบัตรสวัสดิการแห่งรัฐ เพราะได้รับประโยชน์นั้น ถือเป็นกำลังใจสำคัญที่สะท้อนให้เห็นว่ารัฐบาลช่วยบรรเทาควาทเดือดร้อนได้ระดับหนึ่ง และรัฐบาลตั้งใจทำโครงการนี้อย่างต่อเนื่อง เพราะเป็นโครงการที่ดี แต่ข้อเสนอที่ให้เพิ่มวงเงินบัตรนั้น ต้องขอำปพิจารณาก่อน เพราะต้องใช้งบประมาณจำนวนมาก และงบประมาณส่วนหนึ่งต้องมาจากภาษีของประชาชนด้วย        อย่างไรก็ตามรัฐบาลพร้อมรับฟังทุกข้อเสนอแนะ เพราะทุกคนมีสิทธิมีเสียงเหมือนกัน ทุกศาสนาจะต้องอยู่ร่วมกันได้อย่างสันติ ภายใต้กฏหมายเดียวกันและสถาบันพระมหากษัตริย์ ทั้งนี้ย้ำว่าไม่ได้มาเพื่อการเมือง แต่มาดูการค้าขาย ส่วนการเลือกตั้งไม่ทราบว่าเป็นเมื่อใด แต่คงต้องรอประกาศที่ชัดเจน ซึ่งยืนยันว่าตนเอง ไม่อยากให้มีปัญหาเช่นกัน        จากนั้นเดินทางไปยังโรงเรียนวัดใหม่เจริญราษฎร์เขตหนองจอก เยี่ยมชมนิทรรศการประกอบด้วยนิทรรศการผลงานทางวิชาการของโรงเรียนในกรุงเทพมหานคร อาทิ ผลผลิตทางการเกษตร นิทรรศการตามศาสตร์พระราชา นิทรรศการผลงานวิจัยอุปกรณ์เครื่องมือทางการเกษตรจากมหาวิทยาลัยเทคโนโลยีมหานคร พร้อมชมการแสดงวัฒนธรรมชาวไทยรามัญ จากนักเรียนโรงเรียนวัดใหม่เจริญราษฎร์และกล่าวให้โอวาทแก่นักเรียน